11 Morwa wa ga Jehofa yo o tsetsweng a le esi o ne a tshwanelwa ke go tla mo lefatsheng go tla go lekwa ka botlalo. O ne a tla itshupa gore a o tla kgona go araba kgwetlho ya ga Satane ka botlalo. A o ne a tla tswelela a ikanyega mo go Rraagwe? Seno se ne se amana le sephiri se se boitshepo. Moragonyana moaposetoloi Paulo o ile a tlhalosa seabe sa ga Jesu jaana: “Sephiri se se boitshepo sa boineelo jono jwa bomodimo se segolo: ‘O ne a bonadiwa mo nameng, a bolelwa a siame mo moyeng, a bonala mo baengeleng, a rerwa mo gare ga ditšhaba, ga dumelwa mo go ene mo lefatsheng, a amogelwa kwa godimo ka kgalalelo.’” (1 Timotheo 3:16) Ee, Jesu o ne a kgona go araba kgwetlho ya ga Satane ka go ikanyega ka botlalo go isa losong. Le fa go ntse jalo, dikarolo tse dingwe tsa sephiri se se boitshepo di ne di sa ntse di tla senolwa.